**Eläintarhanajot**, virallisesti **Suomen suurajot**, olivat 1930- ja 1940-lukujen kilpa-autoilijan S. P. J. Keinäsen keksimä kilpailu, joka järjestettiin vuosien 1932–1963 välisenä aikana Helsingin Eläintarhassa.

Eläintarhanajojen synty
-----------------------

Palattuaan Tukholman Solvallan raviradalla järjestetyistä ajoista vuonna 1931, Keinänen keksi ruotsinlaivalla, että Suomelle voisi rakentaa omat Suurajot. Ideasta innostuivat muutkin laivalla matkustaneet, jolloin Keinänen, Karl A. Ebb sekä Johan Ramsay käynnistivät lähes puolen miljoonan markan takauksella ajojen järjestelyt. Helsingin Moottorikerho piti aluksi Keinäsen ideaa taloudellisesti uhkarohkeana, mutta pitkän taivuttelun jälkeen suostui ottamaan ajojen järjestelyvastuun itselleen. Rata saatiin kuntoon nopeasti, jolloin päätettiin, että ajot järjestettäisiin jo seuraavana vuonna.

### Ensimmäiset kisat

Eltsun ajojen lähtö moottoripyöräluokassa 1930-luvulla
Ensimmäiset Eläintarhanajot ajettiin vuonna 1932 nimellä Suomen Suurajot. Grand Prix -kilpailu kiinnosti heti alusta alkaen yleisöä ja mediaa. Yleisradio lähetti tapahtumasta aina suoran kisaselostuksen, ja paikalle ensimmäisiä lähtöjä katsomaan kerääntyi seuraamaan kaikkiaan 25 000 maksanutta katsojaa.

Ensimmäisessä lähdössä oli mukana kymmenen autoa, joista kuusi oli suomalaisia ja neljä ruotsalaisia. Suomalaisyleisö sai pettyä, kun kaikkien aikojen ensimmäinen voitto meni Ruotsiin ennakkosuosikkina olleelle Per Viktor Widengrenille, joka kesti paineet ja ajoi Mercedes-Benzillään maaliviivan yli voittajana ennen S. P. J. Keinäsen ajamaa
Chrysleria ja Karl A. Ebbin Mercedes-Benziä.

Eläintarhanajoja ei järjestetty vuonna 1938, koska samalle viikonlopulle osuivat Helsinki-Malmin lentoaseman vihkiäiset.

### Moottoripyörien alkustartit

Eläintarhassa ajettiin moottoripyörillä kisojen ensimmäisestä vuodesta alkaen, jolloin myös voitto meni Ruotsiin, kun C-luokan lähdön voittoon ajoi ruotsalainen Gunnar Kalén. Parhaana suomalaisena Raine Lampinen oli pikkuluokassa toinen.

Sotavuosien jälkeen
-------------------

Sotavuosina 1940–1944 ei Eläintarhanajoja ajettu, mutta vajaan vuoden kuluttua sodan loppumisesta järjestettiin kisat keväällä 1945. Autot eivät olleet mukana heti paluuvuonna takaisin, koska sodan jälkeen oli pula polttoaineesta. Paluun radoille tekivät ensimmäisenä moottoripyörät, ja katsojia oli vesisateessa 25 035. Eläintarhanajojen järjestäjät lahjoittivat ensimmäisen sotien jälkeisen kisan tuoton Sotainvalidien Veljesliiton hyväksi.

### Viimeiset kilpailut

Kolari joka lopetti Eltsun ajot, kuvan otti katsomosta Lasse Lindroos
Eläintarhanajoja ehdittiin ajaa lähes 30 vuotta. Viimeinen kilpailu ajettiin vuoden 1963 toukokuussa, ja sen voitti Timo Mäkinen. Mäkisen voiton jälkeen piti ajaa vielä yksi lähtö, mutta se keskeytettiin. Kyseinen lähtö oli kisojen päälähtö, Formula-Junior-luokan kilpailulähtö. 15 autoa järjestäytyi lähtöruudukkoon, joukossa ajojen suurimmaksi sankariksi noussut Curt Lincoln. Startin jälkeen noin 200 metriä ruudukosta lähtösuoralla alkoi tapahtua. Lähdössä joku osui Lincolnin Brabhamin takaosaan, Lincoln pyörähti radan vasemmalle puolelle, ja takaa tulleet väistivät oikealle. Ruotsalainen Örjan Atterberg ei ehtinyt väistää maanmiestään Freddy Kottulinskyä vaan osui tämän Lolan takapyörään, lensi ilmaan ja putosi lopulta autoineen ylösalaisin radalle. Atterberg kuoli onnettomuudessa heti, Lincolnilta murtui sormi ja muut selvisivät vammoitta.

Muutama minuutti onnettomuuden jälkeen kisan tuomaristo ilmoitti ajojen päättyneen. Samalla päättyi Eläintarhanajojen historia. Kyseisen vuoden turma ei ollut ainoa tapahtuman historiassa, mutta se tapahtui aikana, jolloin ajoja jo pidettiin kaupungin päättävissä elimissä vaarallisina. Järjestelykomitea teki kilpailun jälkeen vallinneesta mielipideilmastosta omat johtopäätöksensä ja lupaa kilpailulle ei edes anottu vuodelle 1964. Sen sijaan rakennettiin Keimolan moottorirata, jolla kilpailtiin vuosina 1966–1978.

1930-luvulla järjestettiin autokilpailuja myös Munkkiniemessä vuosina 1932 ja 1937.

Tulokset
--------

| Vuosi | Voittaja | Auto | Luokka | Raportti |
| --- | --- | --- | --- | --- |
| 1932 | Ruotsi Per-Viktor Widengren | Mercedes-Benz SSK | Grand Prix | Raportti |
| 1933 | Suomi Karl Ebb | Mercedes-Benz SSK | Grand Prix | Raportti |
| 1934 | Norja Eugen Bjørnstad | Alfa Romeo 8C 2300 Monza | Grand Prix | Raportti |
| 1935 | Suomi Karl Ebb | Mercedes Benz SSK 7.1L | Grand Prix | Raportti |
| 1936 | Norja Eugen Bjørnstad | Alfa Romeo 8C 2300 Monza | Grand Prix | Raportti |
| 1937 | Sveitsi Hans Rüesch | Alfa Romeo 8C-35 3.8L | Grand Prix | Raportti |
| 1938 | Ei pidetty. |
| 1939 | Ruotsi Adolf Westerblom | Alfa Romeo Monza 2.6L | Grand Prix | Raportti |
| 1946 | Vain moottoripyörät. |
| 1947 | Suomi Asser Wallenius | Ford Roadster 1934 | Class B | – |
| Suomi Helge Hallman | Ford special | Formula Libre | – |
| 1948 | Ruotsi Magnus Knutsson | BMW | Class A | – |
| Suomi Leo Mattila | Ford Roadster | Class B | – |
| Suomi S. P. J. Keinänen | Chrysler special | Formula Libre | – |
| 1949 | Suomi S. P. J. Keinänen | BMW | Class A | – |
| 1951 | Suomi S. P. J. Keinänen | Jaguar XK120 | Production | – |
| 1952 | Yhdistynyt kuningaskunta Michael Head | Jaguar XK120 | Division +2000 | – |
| Ruotsi Valdemar Stener | Ferrari 166 MM Touring Barchetta | Division 2000 | – |
| Belgia Roger Laurent | Talbot-Lago T26C | Formula 1 -kausi 1952 | Raportti |
| 1953 | Tanska Robert Nelleman | Allard | +2000 GT | – |
| Ruotsi Valdemar Stener | Ferrari 166 MM Touring Barchetta | 2000 GT | – |
| Yhdistynyt kuningaskunta Rodney Nuckey | Cooper T23 | Formula 1 -kausi 1953 | Raportti |
| Suomi Curt Lincoln | Cooper-Norton | Formula 3 | – |
| 1954 | Yhdistynyt kuningaskunta Michael Head | Jaguar C-type | GT +2000 | – |
| Ruotsi John Bengtsson | Ferrari 166 Touring Barchetta | GT 2000 | – |
| Yhdistynyt kuningaskunta Rodney Nuckey | Cooper-Bristol F2 | Formula Libre | – |
| Yhdistynyt kuningaskunta Eric Brandon | Cooper-Norton | Formula 3 | – |
| 1955 | Yhdistynyt kuningaskunta Michael Head | Jaguar D-type | Division +2000 | – |
| Suomi Curt Lincoln | Jaguar C-type | +2000 production | – |
| Ruotsi Joakim Bonnier | Alfa Romeo 1900 Sprint | 2000 production | – |
| Yhdistynyt kuningaskunta Eric Brandon | Cooper | Formula 3 | – |
| 1956 | Suomi Curt Lincoln | Jaguar D-type | +2000 production | – |
| Suomi Harry Saaristo | Triumph TR2 | 2000 production | – |
| Ruotsi John Kvarnström | Ferrari 750 Monza | +2000 | – |
| Yhdistynyt kuningaskunta Eric Brandon | Halselec-Climax | 2000 | – |
| Yhdistynyt kuningaskunta Eric Brandon | Cooper | Formula 3 | – |
| 1957 | Ruotsi Joakim Bonnier | Maserati 200S | S+2.0 | – |
| Suomi Curt Lincoln | Ferrari 500 TR | S 2.0 | – |
| Ruotsi Arne Lindberg | Mercedes-Benz 300 SL | GT+2.0 | – |
| Norja J.A. Iversen | Porsche 356 Carrera | GT 2.0 | – |
| Suomi Curt Lincoln | Cooper T 42 Mark XI | Formula 3 | – |
| 1958 | Yhdistynyt kuningaskunta Graham Whitehead | Aston Martin DB3S | Division +2000 | – |
| Yhdistynyt kuningaskunta Ivor Bueb | Lotus 12 Coventry Climax | Division 2000 | – |
| Suomi Curt Lincoln | Ferrari 250 GT TDF | GT +2000 | – |
| Suomi Curt Lincoln | Cooper T 42 Mark XII | Formula 3 | – |
| 1959 | Suomi Carl-Otto Bremer | Ferrari 750 Monza | S+2.0 | – |
| Suomi Curt Lincoln | Cooper Monaco | S 2.0 | – |
| Ruotsi Carl-Gunnar Hammarlund | Porsche 356 Carrera | GT | – |
| Suomi Curt Lincoln | Cooper T 42 Mark XII | Formula 3 | – |
| 1960 | Yhdistynyt kuningaskunta Jimmy Blumer | Cooper Monaco | S 2.0 | – |
| Suomi Heimo Hietarinta | Cooper/Norton | Formula 3 | – |
| Suomi Curt Lincoln | Cooper | Formula Junior | – |
| 1961 | Yhdistynyt kuningaskunta David Hitches | Lola | 2000 | – |
| Suomi Heimo Hietarinta | Cooper/Norton | Formula 3 | – |
| Suomi Carl-Otto Bremer | Elva 100 | Formula Junior | – |
| 1962 | Ruotsi Carl-Gunnar Hammarlund | Porsche 356 Carrera | GT +1300cc | – |
| Suomi Curt Lincoln | Lotus Elite | GT 1300cc | – |
| Suomi Curt Lincoln | Cooper T 42 Mark XII | Formula 3 | – |
| Ruotsi Olle Nygren | Cooper T56 | Formula Junior | – |
| 1963 | Suomi Holger Laine | Volvo PV544 | ST +1600cc | – |
| Suomi Timo Mäkinen | Morris Mini Cooper | ST 1150cc | – |

Tiedot
------

* **Kilpailtu vuosina**: 1932–1937, 1939 ja 1946–1963
* **Radan pituus**: 2 km
* **Kierrosennätys**: David Hitches, Lola, aika: 57,1 sekuntia, nopeus: 126,1 km/h (1963)
* **Yleisöennätys**: 82 597 katsojaa (1958)
* **Eniten voittoja**: Curt Lincoln (14)

Lähteet
-------

* Scuderia Naftalin: *Kilvanajoa*. Scuderia Naftalin, 2009. ISBN 978-952-67281-0-0.
* Katajamäki, Timo: *Eläintarhanajot – moottoripyörille 1932-1937, 1939, 1946-1963*. Tampere: Mediapinta, 2009. ISBN 978-952-235-075-6.
* Geitel,Fred, Juurikkala, Jussi & Talvitie, Jyrki K.: *Kuolemankurvasta moukaripörssiin: Eläintarhanajojen autokilpailut 1932–1963*. Helsinki: Kustannus Oy Tietoteos, 1993. ISBN 978-951-891-910-3.

Aiheesta muualla
----------------

* Kuvia tai muita tiedostoja aiheesta **Eläintarhanajot** Wikimedia Commonsissa

* Ylen Elävä arkisto – Eläintarhanajojen traaginen päätös